**Labdarības iniciatīvā “Kustība par kustību” saziedoti vairāk nekā 30 000 eiro**

Informācija medijiem

Rīgā, 2024. gada 29. augustā

**Rimi Rīgas maratona labdarības iniciatīvā “Kustība par kustību”, kas rūpējoties par bērniem ar kustību traucējumiem jau piekto gadu top sadarbībā ar Rimi, Bērnu slimnīcas fondu un Latvijas Televīziju, saziedoti 30 718 eiro. Par saziedotajiem līdzekļiem būs iespējams palīdzēt 13 bērniem, sniedzot līdzfinansējumu tehnisko palīglīdzekļu, kas ievērojami atvieglo pārvietošanos un uzlabo dzīves kvalitāti, iegādei.**

"Bērnu un viņu ģimeņu vārdā saku sirsnīgu paldies Rimi un Rimi Rīgas maratona komandai par to, ka “Kustība par kustību” turpina ne vien sniegt finansiālu atbalstu, bet arī sabiedrībā aktualizēt bērnu ar kustību traucējumiem vajadzības un iespējas! Lai arī pēdējos gados valsts finansējums tehniskajiem palīglīdzekļiem ir palielināts, tomēr vēl joprojām redzam, ka bērniem ir un būs nepieciešams atbalsts ortopēdisko apavu, atsevišķu ortožu, SPIO tērpu, speciālo auto krēslu un vertikalizatoru līdzfinansēšanā. Ar šogad saziedotajiem vairāk nekā 30 tūkstošiem eiro varēsim sniegt līdzfinansējumu tehnisko palīglīdzekļu iegādei vismaz 13 bērniem!" ziedotājiem pateicas Bērnu slimnīcas fonda valdes priekšsēdētāja **Liene Dambiņa**.

Labdarības iniciatīvai “Kustība par kustību” no 5. jūnija līdz 31. jūlijam bija iespējams noziedot vairākos veidos: Rimi ziedojumu kastītēs vai ar savu Mans Rimi kartes naudas uzkrājumu, Bērnu slimnīcas fonda mājaslapā, kā arī reģistrējoties Rimi Rīgas maratonam. Ziedojumu kastītēs tika saziedoti 20 500 eiro, no Mans Rimi kartes uzkrājumiem iniciatīvai novirzīti 4 723 eiro, Bērnu slimnīcas fonda mājaslapā saziedoti 2 089 eiro, un reģistrējoties 2024. gada Rimi Rīgas maratonam, skrējēji saziedojuši 3 406 eiro.

“Paldies ikvienam, kurš palīdz nodrošināt kustību prieku tiem, kuri nevar, bet ļoti vēlas kustēties. Iespēja skriet visiem kopā vienos skriešanas svētkos veido mūs par iekļaujošāku sabiedrību, tāpēc viens no mūsu pienākumiem ir nepaiet malā un palīdzēt,” uzsver Rimi Rīgas maratona organizatoru komandas vadītājs **Aigars Nords**.

Par spīti tam, ka nauda mūsdienās ir ieņēmusi digitālu veidolu un cilvēki ar skaidru naudu norēķinās arvien mazāk, ziedojuma lielākā daļa tika saziedota Rimi ziedojumu kastītēs, kas tika izvietotas pie kasēm.

“Rimi vienmēr ir iestājies par aktīvu un veselīgu sabiedrību, kā arī palīdzības sniegšanu tiem, kam tas visvairāk nepieciešams, tāpēc sakām lielu paldies Rimi veikalu apmeklētājiem, kas ziedoja ne tikai veikalos izvietotajās ziedojumu kastītēs, bet arī savu Mans Rimi naudas uzkrājumu, lai palīdzētu bērniem gūt kustību prieku. Pateicoties visu ieguldījumam, vismaz 13 bērnu ikdiena izmainīsies pozitīvi – ar iespēju brīvāk kustēties un augt veselākiem!” norāda Rimi Latvia sabiedrisko attiecību vadītāja **Inga Bite**.

Ziedot bērniem ar kustību traucējumiem aizvien var [Bērnu slimnīcas fonda mājaslapā](https://bsf.lv/lv/ziedot/kam-ziedot/berniem-ar-kustibu-traucejumiem), kā arī [reģistrējoties maratonam](https://rimirigamarathon.com/lv/registracija/).

Rimi Rīgas maratona organizatori, kas savam mērķim – iekustināt Latviju – bijuši uzticīgi no pirmās maratona dienas, jau kopš 2019. gada visus skrējējus aicina atbalstīt un ziedot iniciatīvā “Kustība par kustību”, lai palīdzētu bērniem, kuriem kustību prieks ir liegts. Kopš sadarbības uzsākšanas skrējēji katru gadu Bērnu slimnīcas fondam saziedo vairākus desmitus tūkstošus – kopumā vairāk nekā 92 000 eiro.

**Papildu informācija:**

Inese Ķīkule

Tālr.: 2966 6110

E-pasts: inese.kikule@necom.lv

[www.rimirigamarathon.com](http://www.rimirigamarathon.com)

**Reģistrācija Rimi Rīgas maratonam 2025**

No 18. jūnija iespējams reģistrēties maratona, pusmaratona, 10 kilometru, 5 kilometru un DPD jūdzes distancēm [Rimi Rīgas maratona tīmekļvietnē](https://rimirigamarathon.com/lv/registracija/). Olimpiskās bērnu dienas un Skolu kausa reģistrācija tiks atklāta 2025. gada pavasarī.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.–18. maijā, kad pasākuma ietvaros būs iespējams izskrieties maratona, pusmaratona, 10 km, 5 km, DPD jūdzes (1609m) un Olimpiskās bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Kustība par kustību", kurā kopš tās aizsākuma 2019. gadā, jau kopumā saziedoti 92 600 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *Neste, TK Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike,* Latvijas Olimpiskā komiteja*.* Partneri  – Bērnu slimnīcas fonds, dabīgais minerālūdens *Mangaļi*, *Garmin, Happy, Mēness aptieka, Science in Sport, Vizulo, Klotiņi & Serģis*, LSFP, LVS, *VSK Noskrien, Rīgas meži* un citi. Mediju partneri – *LTV*, *LSM*.

**Par “Kustība par kustību”**

Rimi Rīgas maratons sadarbībā ar Bērnu slimnīcas fondu, *Rimi* un Latvijas Televīziju īsteno labdarības kampaņu "Kustība par kustību", kurā kopš tās aizsākuma 2019. gadā, jau kopumā saziedoti 60 000 eiro bērniem ar kustību traucējumiem.

**Par “Iekļaujošs maratons”**

Kopā ar maratona veselības partneri un atbalstītāju Mēness aptieku Rimi Rīgas maratons 2024. gadā atklāja īpašo “Iekļaujošs maratons” programmu, sniedzot vēl nebijušu atbalstu un iespēju cilvēkiem ar funkcionāliem traucējumiem un viņu asistentiem piedalīties Rimi Rīgas maratonā.

**Par Bērnu slimnīcas fondu**

Bērnu slimnīcas fonds rūpējas par bērnu veselību, piesaistot sabiedrības palīdzību. Ikdienā cieši sadarbojoties ar Bērnu slimnīcu, Bērnu slimnīcas fonds sniedz ieguldījumu, lai slimnīcā pieejamā palīdzība bērniem būtu profesionāla, augstas kvalitātes un tiktu sniegta bērniem un ģimenei draudzīgos apstākļos, kā arī lai tiktu nodrošināta sniegtās palīdzības pēctecība ikvienam bērnam, kura veselībai nepieciešams atbalsts pēc ārstēšanās slimnīcā.